Sistema de pagament de l'assistència hospitalària i especialitzada
Àmbits dels sistema de pagament
Paràmetres de la contraprestació
Sistema de pagament de l'atenció primària de la salut
Sistema de pagament de l'atenció sociosanitària
Model d'assignació en base poblacional
En compliment del mandat establert per la disposició addicional onzena de la Llei 15/1990, de 9 de juliol, d'ordenació sanitària de Catalunya, modificada per la Llei 11/1995, de 29 de setembre, de modificació parcial de la Llei 15/1990, de 9 de juliol, d'ordenació sanitària de Catalunya, el Govern va aprovar el Decret 345/2001, de 24 de desembre, pel qual es regula l'establiment dels convenis i contractes de gestió de serveis sanitaris en l'àmbit del Servei Català de la Salut (DOGC núm. 3542, de 28.12.2001), que actualment ha estat substituït pel Decret 66/2010, de 25 de maig, pel qual es regula l'establiment dels convenis i contractes de gestió de serveis assistencials en l'àmbit del Servei Català de la Salut (DOGC núm. 5638, de 28.5.2010).
L'experiència assolida en l'aplicació del Decret 179/1997, de 22 de juliol, pel qual s'estableixen les modalitats de pagament que regeixen la contractació de serveis sanitaris en l'àmbit del Servei Català de la Salut (DOGC núm. 2445, de 31.7.1997), així com les novetats introduïdes pel Decret 66/2010, de 25 de maig, han fet palesa la necessitat de modificar alguns aspectes de la regulació de les modalitats de pagament que regeixen la contractació de serveis sanitaris en l'àmbit del Servei Català de la Salut.
D'acord amb això, es manté el model de sistema de pagament de l'assistència hospitalària i especialitzada, i es modifiquen bàsicament alguns aspectes tècnics de la determinació dels preus unitaris que regula l'article 5, es millora tècnicament la definició del sistema de pagament de l'atenció primària, especificant les variables que integren la contraprestació, i per últim, s'afegeix la regulació del sistema de pagament de l'atenció sociosanitària i el model d'assignació en base poblacional.
El model d'assignació en base poblacional, que és una de les principals novetats d'aquest Decret, suposa incloure les novetats que deriven dels resultats de la prova pilot regulada inicialment per l'Ordre SSS/172/2002, de 17 de maig, per la qual s'estableix una prova pilot per a la implantació d'un sistema de compra de serveis de base poblacional, que va ser substituïda per l'Ordre SSS/38/2004, de 20 de febrer, per la qual s'estableix una prova pilot per a la implantació d'un sistema de compra de serveis de base poblacional (modificada per les ordres SLT/320/2005, de 7 de juliol, i SLT/26/2006, de 27 de gener).
Aquesta prova pilot comporta un sistema de pagament diferenciat, les línies bàsiques del qual s'estableixen en aquest Decret.
El projecte ha estat sotmès a la consideració del Consell de Treball, Econòmic i Social de Catalunya, que ha emès el dictamen corresponent.
Per tot això, d'acord amb el dictamen de la Comissió Jurídica Assessora, a proposta de la consellera de Salut i amb la deliberació prèvia del Govern,
3.1 Per a cada un dels àmbits que estableix l'article 2.1, exclosa l'assistència psiquiàtrica i de salut mental que sigui objecte de convenis o contractes de manera específica, s'estableixen els paràmetres de contraprestació específics següents:
a) Hospitalització: el paràmetre és constituït per l'alta hospitalària.
Les altes hospitalàries s'han de modular de manera independent i amb percentatges variables pels dos factors de correcció següents:
La intensitat relativa estructural (IRE), que té en compte l'estructura dels centres.
La intensitat relativa de recursos (IRR), que té en compte la complexitat del conjunt de casos atesos pel centre.
Les altes hospitalàries corregides pel factor IRE constitueixen les "altes hospitalàries modulades per estructura" i les altes hospitalàries corregides pel factor IRR constitueixen les "altes hospitalàries modulades per complexitat".
S'establirà un preu unitari mitjà que afectarà els centres de la xarxa hospitalària d'utilització pública per a cadascuna d'elles.
b) Consulta externa: el paràmetre és constituït per la primera visita.
La primera visita s'ha de modular per la taxa de reiteració de cada centre, la qual cosa proporciona el nombre estàndard de visites successives que genera cada primera visita.
El nombre de visites que són objecte de pagament és donat per la sumatòria de les primeres visites i el nombre estàndard de visites successives que es generen a partir d'aquelles.
S'establirà un preu unitari per visita per a cada grup de complexitat estructural en què es classifiquen els hospitals.
c) Urgències: el paràmetre és constituït per les urgències ateses.
S'establirà un preu unitari per urgència per a cada grup de complexitat estructural en què es classifiquen els centres.
Tanmateix, per als hospitals situats en zones geogràfiques aïllades i/o amb poca població en què, d'acord amb els criteris de planificació sanitària, calgui que disposin de serveis d'urgència, s'ha de fixar una assignació única global destinada a afrontar els costos derivats del manteniment d'una estructura mínima d'atenció d'urgències.
d) Tècniques, tractaments i procediments específics: el paràmetre és constituït pels casos atesos en relació amb cadascuna de les categories de casos acceptades en cada grup de procediments o tècniques.
El preu unitari s'ha de determinar per a cada una de les categories de casos.
3.2 Per a cada un dels àmbits que estableix l'article 2.1, en relació amb l'assistència psiquiàtrica i en salut mental, s'estableixen els paràmetres de contraprestació específics següents:
a) Hospitalització (que inclou les subtipologies d'hospitalització d'aguts, d'hospitalització de subaguts, d'hospitalització de mitjana i llarga estada, i hospital de dia): el paràmetre és constituït per les estades, modulades per una estada mitjana.
S'ha d'establir un preu unitari per a cada subtipologia d'hospitalització.
b) Serveis d'atenció primària especialitzada en salut mental, tant destinats a la població adulta com a la població infantil i juvenil: el paràmetre és constituït per les visites totals i es fixarà una assignació única global destinada a afrontar els costos derivats del manteniment d'aquesta estructura per al seu funcionament correcte.
c) Serveis de rehabilitació (inclou les subtipologies d'adults, i d'infantil i juvenil): el paràmetre per a la subtipologia d'adults és constituït pel cas atès, i per a la subtipologia de serveis de rehabilitació infantil i juvenil el paràmetre és constituït per la plaça contractada.
El preu unitari es determinarà per a cada una de les subtipologies.
5.1 Anualment, mitjançant una ordre de la persona titular del departament competent en matèria de salut, a proposta del Consell de Direcció del Servei Català de la Salut, s'han de determinar els preus unitaris següents:
5.1.1 Pel que fa a l'assistència hospitalària i especialitzada, exclosa l'atenció psiquiàtrica i de salut mental que sigui objecte de contractes o convenis de manera específica:
a) El preu unitari mitjà de l'alta hospitalària modulada per estructura i de l'alta hospitalària modulada per complexitat.
b) El preu unitari de la visita de consulta externa i la urgència per a cadascun dels grups de complexitat estructural en què es classifiquen els centres.
c) El preu unitari de cada una de les categories de casos considerats com a tècniques, tractaments i procediments específics.
5.1.2 Pel que fa a l'atenció psiquiàtrica i de salut mental que sigui objecte de convenis o contractes de manera específica:
El preu unitari per a cada tipologia d'hospitalització.
El preu unitari de cada una de les categories de casos considerats com a procediments específics.
5.2 L'ordre que estableixi els preus unitaris de l'assistència hospitalària i especialitzada, exclosa l'atenció psiquiàtrica i de salut mental que sigui objecte de convenis o contractes de manera específica, ha d'establir:
a) Els diferents percentatges a aplicar per estructura dels hospitals i per nivell de complexitat de les patologies.
b) L'assignació única global per al manteniment d'una estructura mínima d'atenció d'urgències corresponent als hospitals situats en zones geogràfiques aïllades i/o amb poca població.
5.3 L'ordre que estableixi els preus unitaris de l'atenció psiquiàtrica i de salut mental que sigui objecte de convenis o contractes de manera específica ha de determinar els indicadors utilitzats per fixar l'assignació única global destinada a cobrir els costos dels serveis d'atenció primària especialitzada en salut mental destinats tant a la població adulta com a la població infantil i juvenil.
5.4 Per resolució de la persona titular del departament competent en matèria de salut es determinarà la relació dels serveis, dispositius o programes específics d'interès especial per a aquest departament.